ບີພີພະຍາຍາມອີກເທື່ອໃໝ່ເພື່ອ ຢຸດຕິການຮົ່ວໄຫລຂອງນ້ຳມັນ
ຄວາມເລິກຂອງບໍ່ນ້ຳມັນ 1 ພັນ 500 ແມັດ ຢູ່ພື້ນທະເລນັ້ນ ແມ່ນເຫດຜົນສຳຄັນທີ່ ບໍ່ສາມາດໃຫ້ການຄ້ຳປະກັນ ກ່ຽວກັບຄວາມ ສຳເລັດ ໃນການປະຕິບັດງານໄດ້.
ບໍລິສັດພະລັງງານຍັກໃຫຍ່ບີພີກ່າວວ່າ ການປະຕິບັດ ງານໃໝ່ເພື່ອພະຍາຍາມຢຸດຕິການຮົ່ວໄຫລຂອງນ້ຳມັນ ໃນບໍລິເວນອ່າວເມັກຊິໂກ ຈະດຳເນີນຕໍ່ໄປ ຕາມແຜນການ ທີ່ໄດ້ວາງໄວ້ ແຕ່ພວກເຈົ້າໜ້າທີ່ເຕືອນວ່າ ບໍ່ມີການຄ້ຳປະກັນວ່າການ ປະຕິບັດງານດັ່ງກ່າວຈະໄດ້ຜົນ ການດຳເນີນຄວາມພະ ຍາຍາມເທື່ອລ່າສຸດ ໄດ້ເລີ້ມຂຶ້ນໃນມື້ວານນີ້ເວລາບໍລິສັດ ບີພີເລີ້ມປ້ຳທາດປະສົມທີ່ເປັນຂອງແຫຼວໄປຍັງບ່ອນທີ່ມີ ການຮົ່ວໄຫຼນ້ຳມັນ ຫົວໜ້າບໍລິຫານຂອງບໍລິສັດບີພີ ທ່ານ TONY HAYWARD ກ່າວວ່າຈະໃຊ້ເວລາປະມານ24 ຊົ່ວໂມງກ່ອນທີ່ທາງ ບໍລິສັດຈະສາມາດຮູ້ໄດ້ວ່າ ການປະຕິບັດງານທີ່ວ່ານີ້ໄດ້ຜົນຫລືບໍ່ ທາງບໍລິສັດບີພີກະປະມານວ່າໂອກາດທີ່ຈະປະສົບຄວາມສຳເລັດມີຢູ່ໃນ ລະຫວ່າງ 60 ຫາ 70% ເຈົ້າໜ້າທີ່ເວົ້າວ່າ ຄວາມເລິກຂອງບໍ່ນ້ຳມັນ 1 ພັນ 500 ແມັດຢູ່ ພື້ນທະເລນັ້ນ ແມ່ນເຫດຜົນສຳຄັນທີ່ບໍ່ສາມາດໃຫ້ການຄ້ຳປະກັນ ກ່ຽວກັບຄວາມສຳເລັດ ໃນການປະຕິບັດງານໄດ້ ການປະຕິບັດງານແບບນີ້ ບໍ່ເຄີຍທົດລອງມາກ່ອນ ໃນຄວາມ ເລິກລະດັບນີ້ ຂະນະດຽວກັນ ເຈົ້າໜ້າທີ່ສະຫະລັດກ່າວວ່າ ປະທານາທິບໍດີສະຫະລັດ ທ່ານ ບາຣັກ ໂອບາມາ ໄດ້ສັ່ງໃຫ້ໂຈະການເຈາະນ້ຳມັນໃນເຂດທະເລຂວັ້ນໂລກເໜືອ ຂະນະທີ່ເກີດ ໄພພິບັດກ່ຽວກັບເລື່ອງນ້ຳມັນໃນບໍລິເວນອ່າວເມັກຊິໂກ